text: Genbrugsplads: Branden var påsat
  22 juni 2014 kl. 14.28
  Branden, der brød ud på genbrugspladsen i Hornsyld natten til søndag, er påsat ifølge genbrugsmand Jan Hansen, der arbejder på stedet.
  Det er ikke første gang, at Jan Hansen er mødt på arbejde til en genbrugsplads i flammer. Den30. marts var der også brand på genbrugsstationen, og Jan Hansen er overbevist om, at det er nogle unge mennesker, der keder sig.
  - Der er nogle unge mennesker, der har haft det lidt sjovt i nat med noget benzin en plæneklipper og en springmadras, siger Jan Hansen til TV SYD.
  Sydøstjyllands Politi vil ikke afvise, at branden kan være påsat, men de vil ikke konkludere noget endnu. De vil heller ikke kommentere på, hvilke spor de har fundet i sagen.
  Indsatsleder hos Sydøstjyllands Politi, Flemming Lau, forventer, at politiet vil have en god indikation på, hvad der har forsaget branden, inden for et par dage.
  